text: Fanø er skuffet over regeringen
  09 februar 2016 kl. 17.35
  Det bliver langt fra så billigt at sejle til Fanø som regeringen lovede før valget. Det er skuffende, siger borgmester Erik Nørreby
  Regeringen og dens blå støttepartier vedtog tirsdag en vækstpakke, som bl.a. skal give billigere færgebilletter til øerne. Der er ikke tale om en pakke, som giver ø-borgmestrene den trafikale ligestilling, de længe har bedt om. Der er 48 millioner til billigere færgebilletter i år og 95 millioner kroner de kommende år.
  Det er meget skuffende, siger Fanøs borgmester, venstremanden Erik Nørreby, til TV SYD:
   - Før valget sidste sommer lovede den nuværende Transportminister Hans Chr. Schmidt, Venstre, meget mere. Dengang sagde han til TV SYD, at det ikke skulle koste mere at sejle til Fanø, end det koster at køre den samme afstand i en bil på landevejen, og det vil vi finde finansieringen til.
  Tirsdag takkede Schmidts pressechef nej til at ministeren ville deltage i interview med TV SYD.    
  Se i stedet interviewet med Hans Chr. Schmidt under valgkampen den 7. maj 2015 øverst i denne artikel, hvor han blev spurgt om det såkaldte landevejsprincip, som den daværende socialdemokratiske regering lancerede dengang.
  